Ռանի Մուքհերջի

Ռանի Մուքհերջի (հինդի` रानी मुखर्जी, բենգալ.` রানী মুখোপধ্যায়, ), հնդիկ դերասանուհի։ Յոթ անգամ արժանացել է Filmfare Awards կինոմրցանակին։

Կենսագրություն 
Ռանի Մուքհերջին ծնվել է բենգալյան ընտանիքում, որի անդամներից շատերը կինոգործիչներ էին։ Նրա հայրը՝ Ռամ Մուքհերջին նախկինում ռեժիսոր էր, իսկ մայրը՝ Կրիշնա Մուքհերջին, արտակադրային երգչուհի։ Եղբայրը՝ Ռաջ Մուքհերջին պրոդյուսեր է, մորաքույրը՝ Դեբաշրի Ռոյը, բենգալյան հայտնի դերասանուհի էր։ Ռանի Մուքհերջիի ազգականուհիներից է նաև բոլիվուդյան հայտնի դերասանուհի Կաջոլը։

Ռանի Մուքհերջիի կինոդեբյուտը կայացել է 1996 թվականին՝ «Biyer Phul» կինոնկարում։ 1997 թվականին նկարահանվել է «Հարսանեկան շքախումբ» ֆիլմում, որը հաջողություն չի ունեցել։ Սակայն նրա հաջորդ երկու ֆիլմերը՝ «Ճակատագրին անհնազանդ» (1998 թ.) և «Կյանքում ամեն ինչ պատահում է» (1998 թ.), դարձան հիթեր։ Այդպիսի հաջողություններից հետո նա սկսեց նկարահանվելու բազմաթիվ առաջարկներ ստանալ։

Չնայած «Ակամա մարդասպանը» (2000 թ.) կինոնկարը, որտեղ նա նկարահանվել էր, ամենաշահութաբեր ֆիլմերի ցանկում զբաղեցնում էր վեցերորդ հորիզոնականը, այնուամենայնիվ նրա ֆիլմերի մեծ մասը դեռևս անհաջողակ էին։ 2002 թվականին նկարահանված «Սիրո անատոմիան» ֆիլմով Ռանի Մուքհերջին կրկին վերականգնեց իր երբեմնի համբավը։ Ֆիլմը վաստակեց քննադատների դրական գնահատականը։ 2003 թվականին նա նկարահանվել է բավականին հաջողված «Սիրո ճանապարհներով» կինոնկարում, որտեղ նրա խաղընկերը Շահրուխ Խանն էր։ Հաջորդ՝ 2004 թվականին Ռանի Մուքհերջին շահել է երկու Filmfare Awards-ի մրցանակ՝ կանացի լավագույն երկրորդ պլանի դերի և կանացի լավագույն դերակատարման համար։ Այդ ֆիլմերն էին «Ճակատագրերի խաչմերուկում» և «Դու և ես» կինոնկարները։ Պակիստանցի փաստաբանի դերը «Վիրն ու Զառան» (2004 թ.) կինոնկարում, նրան նույնպես բազմաթիվ մրցանակների արժանացրեց։ Այդ ժամանակ էլ նա դարձավ բոլիվուդյան խոշորագույն Yash Raj Films կինոկազմակերպության ամենապահանջված դերասանուհին։

Հաջողությունը Ռանիին ուղեկցում էր նաև 2005 թվականին։ Նրա «Բանտին և Բաբլին», ինչպես նաև «Ապստամբություն» կինոնկարները նշված տարվա ամենաշահութաբեր ֆիլմերն էին։ Սակայն նույն թվականին նկարահանված «Վերջին հույսը» կինոնկարը նրան բերեց տարվա ամենագլխավոր մրցանակները։ Այդ հաջողությունները Ռանիին դարձրին Բոլիվուդի ամենապայծառ աստղերից մեկը։ 2006 թվականին նա նկարահանվել է Կարան Ջոհարի «Երբեք մի ասա` «Մնաս բարով»» և Ռավի Չոպրայի «Հայրիկ» կինոնկարներում։ Սակայն «Հայրիկ» ֆիլմում նրա կերտած այրի կնոջ կերպարը չընդունվեց հանդիսատեսի կողմից և ֆիլմը մատնվեց անհաջողության։ 2009 թվականին Ռանի Մուքհերջին Շահիդ Կապուրի հետ միասին նկարահանվել է «Սիրտն ասում է - Առաջ» կինոնկարում։

2004 թվականին Ռանի Մուքհերջին մասնակցել է Temptations համերգային հանդիսությանը, որին մասնակցում էին նաև Շահրուխ Խանը, Սաիֆ Ալի Խանը, Պրեիտի Զինտան, Արջուն Ռամպալը և Պրիյանկա Չոպրան։ 2005 թվականից մինչև 2007 թվականը Ռանի Մուքհերջին գլխավորում էր «Բոլիվուդյան տասը լավագույն դերասանուհիներ»-ի ցանկը։ 2006 թվականի փետրվարին Filmfare ամսագիրը Ռանի Մուքհերջիի անունը մտցրել էր «Բոլիվուդի տասը մեծագույն անունները» ցուցակի մեջ։ 2012 թվականին Ռանին ստացել է իր յոթերորդ Filmfare Awards-ի արձանիկը «Ոչ ոք չի սպանել Ջեսիկային» ֆիլմի համար և դարձել է առաջին դերասանուհին, ով ստացել է այդ մրցանակի նշված քանակի արձանիկ։

Անձնական կյանքը 
2014 թվականին Ռանի Մուքհերջին ամուսնացել է ռեժիսոր Ադիտյա Չոպրայի հետ։ 2015 թվականին ծնվել է նրանց դուստրը։

Մասնակի ֆիլմագրություն

Ծանոթագրություններ 

Հնդիկ դերասանուհիներ
Հնդիկ կինոդերասաններ
Հնդիկ մոդելներ